《游临安净善登耸翠楼　钱唐王子出家之所》
宋代·邓林

祇陀园里布黄金，王子因生向善心。酷爱好山联十锦，故依净善结双林。

洞门云出有闲态，花径鸟啼无俗音。耸翠楼高宜览胜，题诗为记一登临。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。